देग्लायनि देवालिखौ जेबो बेरग्रा फटका एबा बेरग्रा मुवाफोर गावाबालानो फालिनो नाजाब्ला गाहाम जागौ । फटका एबा बेरग्रा मुवा गावनायनिफ्राय जानगाराव थानानै नखरनि सोरगिदिं आलारि बाथि सावनानै स्रां खालामनो हायो । बे स्राङा रायजोनि खना-खनला जायगाफोरखौ दसेनि थाखाय सोरां खालामगोन । खोमसिया हरसेनि थाखायबाबो गोजान जागोन । बे स्रांजोंनो सुबुं माहारिनि गाज्रिया जायखारथों। सोद्रोमस्रि गोयै समाजा गोजान जाथों। गासैबो अनज्लायनाया गंसे अख्रांनि सिङावनो थानो हाथों। गिख्रंथाव थासारीयावनो दि सुबुं माहारिफोरा थानो हानायजों लोगोसे फोथायलायनायाव थानो हायो, बिनिनो दिन्थिनेरसोन जाथों । रंजानाय लानो थाखाय फटका एबा बेरग्रा मुवा गावथारनांगौ बे नङा। गोदो-गोदायनिफ्रायनो देवालियाव दसेनि थाखाय खोमसि जायगाखौ स्रां खालाम बोदों आलारि बाथि फोजोंनानै । बिखौनो खायसे सुबुंफोरा रंजानायखौ दिन्थिनो थाखाय समजों लोगोसे फटका, बेरग्रा मुवाफोरजों दिन्थिनो हमदों। समनि सोलायनायाव सुबुंफोरनि साननायफोराबो सोलायनो हमनायाव फटका,बेरग्रा मुवा बायदि फोराबो सोलायनो हमदों। बेफोरखौ बांसिन गोसो बोनो थाखाय गोबां रोखोमनि बेरग्रा मुवा बानायग्रा कारखाना फसं जाबाय। बेफोर कारखानाफोराव मोजाङै फटका बानायैनि थाखाय गोबां जायगायाव जाथायफोर जानायनि फोरमान दं। फटका-बेरग्रा मुवा बायदि गावनायनि उखुन्दैजों लोगोसे बायदि गलाय मोनदेर रासायनिक मुवाफोर गलायनाय थानायखाय बार मन्दला गाज्रि जानो हमदों। लोगोसे हायाव खामनानै गोग्लैनाय मुवाफोरा हाखौ गाज्रि खालामदों। बिदि जानायाव हाया खहा जानो हागौखौ सानजायो। लोगोसे आबाद फोथार बायदियाव बेफोर रासायनिक मुवाफोरा माबोरैबा गोग्लैयोब्ला एबा बि दखरसे हायाव थालाङोब्ला बिखिनि हाया आबाद जानायनि गोहो गैया जालांनो हागौ। बेनि थाखाय बे आबाद हानि बिगुमानि सायाव गोहोम गोग्लैनो हागौ। फटका, बेरग्रा मुवानि मुङाव मोनसे फालिथायनि थाखाय कौटि-कौटि रां खरसा जानो हागौ, बेनि सायाव सोरबा सानफ्लांदोंना ? दसेनि थाखाय रंजानायनि थाखाय सानसेयावनो कौटि-कौटि रां खरसा खालामनाया जेबो बानबुंथि गैया। जायनि थाखाय बे खरसाखौ गावनो माबा खालामनायनि राहा लानो हायो। बे रांजोंनो सोरबा गोरिब नखर एबा सुबुंनो जाग्रा आदार एबा मेथायफोर जाहोनानै सानसेनि थाखाय हेफाजाब होनो हायो। जाग्रा आदार नङाब्ला गुबुन मिथायफोर राननानै देवालिखौ फालिनानै रंजानाय लानो हायो। फटका एबा बेरग्रा मुवा गावाबालानो इसोरनिफ्राय बोर लानाया साबसिन होननानै सानजागोन। जों बिदिनो फालिथायफोरखौ फालियोब्ला रांखावरिफोरा मोजां खामानियाव बाहाय जागोन। माब्लाबा फटका एबा बेरग्रा मुवा गावनायनि थाखाय अरखिया बेरदेरनानै गामि ओनसोलनि जिगाबनि न’ एबा मोसौनो लाखिनानै दोननाय मायहुंफोरा खहा जानो हागौ, बेनि सायावबो नोजोर लाखियाब्ला खैफोद जानो हागौ। बिनिखायनो देग्लाय देवालिखौ फटका एबा बेरग्रा मुवा गावाबालानो फालिनानै क’रना जिउसानि गिख्रंथाव समाव बारमन्दलखौ गोगगो लाखिनो बयबो नाजायोब्ला जायगानि, ओनसोलनि थाखाय गोगगाथाव जागोनखौ मिजिंथिनो हायो।